Šeliga, Juraj, poslanec NR SR (2022-04-28):
Dámy a páni, pán predseda a páni podpredsedovia, dovoľte mi, aby som začal tak osobne. Vy, kolegovia z opozície, aj pán predseda Fico, ktorý tu teraz nie je, tvrdíte, že máme červené oči a trasieme sa, aby sme vydali, aby sme stlačili to, to hlasovacie zariadenie. Chcem za seba povedať, aj za kolegov, s ktorými sa rozprávam, že nič také nie je pravda. Ja nemám žiadne červené oči ani sa nijako netrasiem na to, aby som súhlasil s tým, aby Robert Fico bol vydaný do väzby, resp. rozhodovanie súdu na väzbu. Práve naopak, ja si myslím, že to je jeden z najsmutnejších dní, ktoré zažíva Slovenská republika, a to preto, že vždy je smutné, keď musí Národná rada Slovenskej republiky sa vôbec zaoberať takou otázkou, či niekto má a môže byť postavený pred súd, aby súd rozhodoval o jeho väzbe, alebo nie. A to bez ohľadu na to, o koho ide, lebo mnohí z vás tu spomínate o tom, ako sme zvolení, aký typ legitimity máme a podobne, a to všetko je pravda, len s tým je spojený aj nejaký typ zodpovednosti. Rovnako si nemyslím, že žiadny z poslancov vládnej koalície by necítil nejaký typ dilemy, keď hovorí o týchto veciach, keď číta tieto veci a podobne. Samozrejme, hovoríme tu o človeku, konkrétnom človeku, prvýkrát je to niečo, čo sa ho môže bytostne dotknúť, a zároveň hovoríme o bývalom trojnásobnom premiérovi bez ohľadu na to, čo, akým spôsobom sa vyjadrujeme k jeho politike a podobne. Proste je to človek, ktorý vládol tejto krajine, a to trestné konanie sa na konci dňa vzhľadom aj na jeho postavenie dotkne každého jedného v tejto krajine svojím spôsobom. Ja si myslím a som hlboko presvedčený, že pána predsedu Fica máme poraziť politicky. Politicky, absolútne politicky a môžme si dávať rôzne odkazy, však koniec koncov aj ja som si od neho svojho času niečo vypočul. Vy počúvate od nás niečo a to považujem za legitímny politický boj. Vy však tvrdíte, že my nejakým spôsobom vstupujeme do trestného konania a že to, čo sa tu deje, je na objednávku tejto vládnej koalície. Ja som úplne uzrozumený s tým, že vás nepresvedčím, že to tak nie, no zároveň považujem za správne a dôležité vyhlásiť opakovane, že to tak nie je, že nikto z tejto koalície nechodí za konkrétnym prokurátorom a povie mu, prosím ťa, stíhaj Roberta Fica alebo kohokoľvek iného. To je fakt. Je neviem vám to nijako inak preukázať ako tým, že to poviem. Rovnako si myslím, že je treba hovoriť o minulosti a je treba sa vysporiadať s minulosťou. A to takým spôsobom, že tí, ktorí krivili zákon, ktorí korumpovali, mali byť postavení pred spravodlivosť. A niektorí z tých, ktorí to robili, sa, samozrejme, dnes priznávajú a hovoria o tom, že to bol systém, že to bola organizovaná skupina, ktorá mala svoje krytie. Normálne úplne pokojne ako právnik hovorím, ja som sám zvedavý na to, ako sa súd vysporiada s tým konštruktom organizovanej zločineckej skupiny. Viem si predstaviť argumenty za, viem si predstaviť argumenty proti, nepoznám ten spis, nemám k nemu prístup ani žiadne iné tajné informácie. Ale to nie je mojou úlohou. Nie je mojou úlohou toto posúdiť a vaša debata alebo naša debata v tomto pléne sa dostala do roviny, že opozícia z povahy veci, je to váš predseda, pre mnohých váš priateľ, ktorého sa verejne zastávate, dáva na stranu koalície to, že rozhodnite o tom, či je vinný, nie je vinný, či má, alebo nemá ísť do väzby. Ale to my nerozhodujeme o tomto. A to je faktom a v tomto si treba upratať. Rovnako používate argument, že pán Fico sa nijakým spôsobom nevyhýba trestnému konaniu. Veď to je pravda, že chodí na úkony, ja to nijako nespochybňujem ani nikto to nespochybňuje. No ak majú prokurátori, a, samozrejme, že je tu určitá ťažoba, že hovoríme o človeku, ktorý sedí kus vyššie, že sa nedá od toho odosobniť, ale ak majú prokurátori mať možnosť využiť plný aparát trestného konania a trestného poriadku, tak toho súčasťou je aj väzba. Tak to je. A tá procesná prekážka, ktorá tu je, sa dnes volá Národná rada Slovenskej republiky. Pán poslanec Susko ale aj ďalší vo faktických poznámkach hovorili o tom, že tá poistka, ktorá znamená to, že plénum Národnej rady má rozhodnúť o tom, či nejaký poslanec bude, alebo nebude vydané na to, aby sa mohol prestaviť... postaviť pred sudcu v súvislosti s väzbou, je na to, aby sa to nemohlo zneužiť. No len ten argument má jednu zásadnú dieru. A to je to, že vy keď ste vypúšťali imunitu, tak ste tam nechali jednoduchú väčšinu. Z povahy veci, a to iste ste skúsenejší politici ako ja v tomto, koalícia má 76, z povahy veci, preto je koalícia, preto vláda má vyslovenú dôveru. A vy ste tam nechali túto väčšinu. To znamená, že to nie je poistka pre to, aby nemohli poslanci hlasovať. Keď ste chceli betónovať tú poistku, a o tom môže byť niekde inde debata odborná, tak ste tam mali nechať tri pätiny, alebo ste to mali vypustiť, alebo ste s tým mohli urobiť čokoľvek, ale faktom je, že koalícia má 76. To nie je tyrania väčšiny, menšiny. Tak to proste je, takto to bolo nastavené. A rovnako podľa mňa je dôležité hovoriť o tom, že kto v tom celom procese má akú úlohu. Ja som to povedal včera a tí, ktorí ste boli na výbore, bol síce neverejný, ale nie je to nič tajné, prokurátorom, že dnes je to nielen otázka trestnej zodpovednosti Roberta Fica a ďalších, ale je to aj otázka legitimity v tom širšom kontexte. Je to otázka legitimity špeciálnej prokuratúry, samozrejme, ktorá vypracúva ten návrh, ktorý podajú, ak ho podajú pred sudcu, a potom obžaloby, či majú dobré dôkazy, či to vedia ustáť. Potom je to, samozrejme, otázka legitimity Špecializovaného trestného súdu alebo Najvyššieho súdu, alebo prípadne Ústavného súdu, akým spôsobom rozhodujú a akým spôsobom sa vysporiadajú s tou argumentáciou. Ixkrát sa stalo, že súdy zrušili, prekvalifikovali alebo potvrdili. A veď to sami koniec koncov viete. No a v neposlednom rade, a to je to najdôležitejšie, je to otázka legitimity Národnej rady. Ak nebudeme súhlasiť s vydaním na väzbu, tak v takom prípade, si myslím, že stratíme čas legitimity. A nie preto, že je to niečo osobné proti vám, hoc rozumiem, že to musíte vnímať osobne, lebo sa vás to týka, ale je to preto, že nedovolíme orgánom činným v trestnom konaní použiť plný aparát oprávnení, ktoré Trestný poriadok používa. A áno, preto hovorím o legitimite, lebo ste opozičný líder. Je to mimoriadne citlivá vec a tí, ktorí sa tvária – aj z radov koalície –, že to je len takto, však na čo sa tu bavíme, na čo je tu táto debata, si myslím, že robia zásadnú chybu, lebo, a ja to poviem úplne nahlas a pokojne, ak prokurátori alebo súd nevyhodnotí tie dôkazy, ktoré sú k dispozícii, tak vy politicky z toho určite narastiete. A to si nemyslím, že je niečo, čo ktokoľvek z koalície chce. Aspoň hovorím za seba. Ja si myslím, že vás máme politicky poraziť, ale že vám nemáme pomáhať a že vonkoncom nemáme vstupovať do trestného konania. A vstupujeme len doňho preto, že ten zákon, a to celé, čo ste vtedy menili v ústave, je nastavené dnes tak, že bez súhlasu Národnej rady nemôžu prokurátori podať návrh na väzbu. A či ten návrh je oprávnený, alebo nie je oprávnený, či to, čo hovoríte, je kolúzne, alebo nie je kolúzne, o tom sa môžu baviť právnici, ako tí, ktorí sú právnici, ale na konci dňa o tom rozhodne sudca. A to je úplne kľúčové, aby sme dovolili rozhodnúť o tom sudcovi. Možno vy tým sudcom neveríte, ja netvrdím, že každý sudca na Slovensku je dobrý a čestný. Ukázalo sa, že, žiaľbohu, aj takí nečestní medzi nami boli, ale verím v ten systém. Stále, stále verím v ten systém, lebo keby som sa postavil akokoľvek inak k tomu, tak zároveň hovorím, že Národná rada je nad súdmi. Národná rada je nad prokurátormi, Národná rada je nad všetkým a ona rozhoduje, komu umožní naplno použiť celý procesný aparát. Ďalšia z vecí, ktorá je právna, je to, že ten súhlas alebo tú žiadosť do parlamentu musel poslať generálny prokurátor. On povedal, že to má urobiť pán prokurátor Masár, ale tá poistka, teraz opäť, to nie je osobné, systémové, tá poistka tam je, že to neurobil niekto len tak, že sa rozhodol, že osloví Národnú radu Slovenskej republiky, prosím, dajte mi súhlas, ale urobil to generálny prokurátor. A hádam je každému v tejto krajine zrejmé, že generálny prokurátor nemá nejaké špeciálne dobré vzťahy s touto koalíciou. (Reakcie z pléna.) Keď pán generálny prokurátor zrušil nejaké rozhodnutie, kritizovali sme ho, keď nejaké rozhodnutie potvrdil, a vy ste ho vtedy chválili. Ja nemám pocit, že generálny prokurátor je nejakým spôsobom spriaznený. A keď hovoríte o nominantoch, že máme takúto diskusiu, aj vy ste zaňho hlasovali. Ja chcel len zopakovať, že mňa nijakým spôsobom, a predpokladám, hoc možno tomu nebudete veriť, že väčšinu koalície naozaj nijako neteší to, že sa musíme zaoberať touto otázkou. Opakujem, že, som presvedčený, že vás je treba poraziť politicky a že my ako politici nemáme nijakým spôsobom vstupovať do trestného procesu. To, že doňho musíme vstúpiť tým, že udelíme súhlas na to, aby ten trestný proces mohol ísť ďalej, je vec, ktorá je v ústave, je vec, ktorá je v zákone, ktorá sa mohla zmeniť, nezmenila sa, takéto sú fakty. Rovnako je faktom, že s väčšinou a tým, akým spôsobom sa má hlasovať, nikto nič nerobil a ani sa nechystá robiť. Mnohí tu spochybňujete súdy a podobne, dovoľte mi tú rétorickú otázku. Ja som zvedavý, ak budete vydaný a ten súd vás nezoberie do väzby, čo poviete potom. A to naozaj vám nijako neprajem väzbu a niečo také, lebo si neviem predstaviť, akým spôsobom sa človek musí cítiť, ktorý tomuto čelí. No napriek tomu si myslím, že Národná rada Slovenskej republiky by mala rozhodnúť o tom, že bude súhlasiť, tak aby prokurátori mohli využiť celý aparát Trestného poriadku ako pri každom inom človeku. Ďakujem veľmi pekne.